钦定古今图书集成/明伦汇编/人事典/第087卷 > 申鉴 > 《卧病有感》朱之才
## 钦定古今图书集成/明伦汇编/人事典/第087卷 > 申鉴 > 《卧病有感》朱之才

“皋苏粲园英，泽芝纷水叶。赤弁舞纤肌，黄袍缓老颊。
鸣飞各有适，吾独嗟衰薾。齿发久已疏，又复失调燮。
粱肉谢鼎俎，参苓富巾箧。葵扇风未来，桃笙汗初浃。
呻吟和哀蝉，梦寐追化蝶。抚枕念平生，世故饱更涉。
弱龄负奇志，胸蜺盘炜晔。夜徯傅岩访，朝待渭滨猎。
荀爽岁九迁，康侯日三接。功业著钟鼎，声名垂史牒。”
那知事大谬，举趾得踬跲。多难集暮年，百愿无一惬。
寒灰消寸心，清泪腐双睫。坐令孤鹏骞，化作瘴鸢跕。
忧来复自慰，人生几蓂荚。呼吸过百岁，俯仰失千劫。
乘流须纵櫂，遇坎即停楫。些语不成骚，商歌鼓长铗。